**H O T Ă R Â R E**

**pentru modificarea** **și completarea Hotărârii Consiliului Judeţean Cluj**

**nr. 170/2020 privind aprobarea Regulamentului de organizare şi funcţionare**

**a Consiliului Judeţean Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 75 din 18.04.2022 pentru modificarea Hotărârii Consiliului Judeţean Cluj nr. 170/2020 privind aprobarea Regulamentului de organizare şi funcţionare a Consiliului Judeţean Cluj,propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 15530 din 15.04.2022; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 15354/15.04.2022 şi Avizul cu nr. 15530 din 20.04.2022 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de prevederile Anexei nr. 2 la Ordinul Ministrului Dezvoltării, Lucrărilor Publice și Administraţiei nr. 25/2021 pentru aprobarea modelului orientativ al statutului unităţii administrativ-teritoriale, precum şi a modelului orientativ al regulamentului de organizare şi funcţionare a consiliului local, cu modificările și completările ulterioare;

Luând în considerare dispozițiile:

* art. 2, ale 58 alin. (1) și (3), ale art. 59 și ale art. 60 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 - 156, art. 215 - 216 și ale art. 217 - 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile art. 173 alin. (1) lit. a) și (2) lit. c) din Ordonanța de urgență a Guvernului nr. 57/2019 privind Codul administrativ, cu completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

***hotărăşte:***

**Art. I.** Horărârea Consiliului Județean Cluj nr. 170/2020 privind aprobarea Regulamentului de organizare şi funcţionare a Consiliului Judeţean Cluj se modifică și se completează după cum urmează:

1. Anexa ”Regulamentul de organizare şi funcţionare a Consiliului Judeţean Cluj” se modifică și se completează după cum urmează:

1. La articolul 77, alineatul (1) se modifică și are următorul conținut:

**”Art. 77. (1)** În termen de maxim 30 de zile de la constituire, Consiliul judeţean își constituie și organizează comisiile de specialitate pe principalele domenii de activitate, de regulă, în prima şedinţă convocată după ședința privind ceremonia de constituire a acestuia, astfel încât acestea să poată funcționa într-un timp cât mai scurt de la data constituirii Consiliului județean nou-ales, ținând cont de faptul că proiectele de hotărâre pot fi supuse dezbaterii numai dacă sunt însoţite de avizele comisiilor de specialitate ale Consiliului județean.”

b) La articolul 83, după alineatul (2) se introduc două alineate noi, alin. (2^1) și (2^2), care au următorul conținut:

**”(2^1)** Ședinţele comisiilor de specialitate se pot desfășura cu participarea fizică a membrilor acestora în sala de ședințe sau în sistem on-line, prin accesarea aplicației electronice utilizate la nivelul Consiliului judeţean -platformă on-line de videoconferințe- prin intermediul oricăror mijloace electronice.

**(2^2)** Modalitatea de desfășurare a ședinţelor menționate la alin. (2^1)se precizează în documentul de convocare.”

c) Articolul 95 se modifică și are următorul conținut:

**”Art. 95. (1)** Participarea membrilor comisiilor de specialitate la ședințele acestora organizate în sistem on-line se face prin accesarea aplicației electronice utilizate la nivelul Consiliului județean-platformă on-line de videoconferințe-, prin intermediul oricăror mijloace electronice.

**(2)** În vederea constatării îndeplinirii cvorumului necesar pentru întrunirea valabilă a comisiilor de specialitate, în cazul ședințelor desfășurate potrivit prevederilor alin. (1), prezența la ședință se înregistrează prin intermediul platformei on-line utilizate, fie prin înregistrare electronică, fie în urma apelului nominal efectuat.

**(3)** Exprimarea votului în cadrul ședințelor de lucru ale comisiilor de specialitate desfășurate potrivit prevederilor alin. (1) se face prin vot electronic efectuat prin intermediul platformei on-line utilizate, fie în urma apelului nominal efectuat, cu precizarea că în cazurile în care se impune vot secret, exercitarea votului se face cu asigurarea secretului acestuia.

**(4)** Avizele adoptate în cadrul ședințelor de lucru ale comisiilor de specialitate desfășurate potrivit alin. (1) sunt transmise, prin mijloace electronice, către secretarul general al județului, care asigură comunicarea caracterului acestora către consilierii județeni, cel mai târziu înaintea aprobării ordinii de zi a următoarei ședințe a Consiliului județean.

**(5)** Secretarii comisiilor de specialitate vor depune/transmite, după caz, la secretarul general al județului, forma tipărită cu semnătură olografă sau forma electronică cu semnatură digitală a avizelor adoptate, precum și a proceselor-verbale ale ședințelor de lucru respective.”

d) La articolul 143, alineatul (6) se abrogă.

e) La articolul 153, alineatul (1) se modifică și are următorul conținut:

**”Art. 153. (1)** După primirea avizelor comisilor de specialitate, precum și a documentului de convocare a Consiliului judeţean în şedinţă publică, secretarul general al județului asigură, prin intermediul compartimentului de resort cu responsabilităţi în domeniul organizării şedinţelor Consiliului judeţean din cadrul aparatului de specialitate al Consiliului judeţean, următoarele:

**a)** punerea la dispoziţia membrilor Consiliului județean a proiectelor de hotărâri, inclusiv a rapoartelor de specialitate și avizelor comisiilor de specialitate la acestea, precum și a celorlalte materialele înscrise în Proiectul ordinii de zi al următoarei ședințe a Consiliului județean, în format electronic, prin comunicare prin e-mail odată cu notificarea documentului de convocare la ședință;

**b)** aducerea la cunoştinţa publică a proiectelor de hotărâri înscrise în Proiectul ordinii de zi a următoarei ședințe a Consiliului județean, cu excepţia celor cu caracter normativ, prin publicare pe pagina de internet a Consiliului județean și afişare la sediu, într-un spaţiu accesibil publicului, odată cu publicarea documentului de convocare la ședință;

**c)** punerea la dispoziția Preşedintelui Consiliului județean, vicepreşedinţiilor Consiliului judeţean, secretarului general al judeţului, comisiilor de specialitate şi presei a proiectelor de hotărâri şi a celorlalte materiale înscrise în Proiectul ordinii de zi al următoarei ședințe a Consiliului județean, în copie, în format electronic sau tipărit, după caz;

**d)** depunerea proiectelor de hotărâre şi a celorlalte materiale înscrise în Proiectul ordinii de zi al următoarei ședințe a Consiliului județean, în format tipărit, în original, în dosarul special al şedinţei în cauză;

**e)** verificarea efectuării anonimizării datelor și informațiilor cuprinse într-un proiect de hotărâre care nu pot fi aduse la cunoștința publică de către persoana desemnată art. 143 alin. (4) din prezentul Regulament, în conformitate cu legislaţia specială aplicabilă.”

f) La alineatul (8) al articolului 158, literele b) și c) se modifică și au următorul conținut:

**”b)** modalitatea de desfășurare – ședințe desfășurate cu participarea fizică a aleșilor locali în sala de ședințe sau ședințe desfășurate în sistem online, prin accesarea aplicației electronice utilizate-platformă on-line de videoconferințe- prin intermediul oricăror mijloace electronice, conform prevederilor art. 173 din prezentul Regulament; ”

**c)** locul desfăşurării - de regulă sediul Consiliului județean, în cazul ședințelor desfășurate cu participarea fizică a aleșilor locali, sau sala de conferințe on-line, prin accesarea aplicației electronice utilizate-platformă on-line de videoconferințe-, în cazul ședințelor desfășurate în sistem on-line, prin intermediul oricăror mijloace electronice; ”

g) La articolul art. 163, după alineatul (2) se introduc două alineate noi, alin. (3) și (4), care au următorul conținut:

**”(3)** Ședinţele publice ale Consiliului judeţean se pot desfășura cu participarea fizică a aleșilor locali în sala de ședințe sau în sistem on-line, prin accesarea aplicației electronice utilizate la nivelul Consiliului judeţean -platformă on-line de videoconferințe- prin intermediul oricăror mijloace electronice, conform prevederilor art. 173 din prezentul Regulament, după caz.

**(4)** Modalitatea de desfășurare a ședinţelor publice ale Consiliului judeţean aleasă se precizează în documentul de convocare.”

h) Articolul 173 se modifică și are următorul conținut:

**”Art. 173. (1)** Participarea aleșilor locali la ședințele publice ale Consiliului județean organizate în sistem on-line se face prin accesarea aplicației electronice utilizate la nivelul Consiliului județean-platformă on-line de videoconferințe-, prin intermediul oricăror mijloace electronice.

**(2)** În vederea constatării îndeplinirii cvorumului necesar pentru întrunirea valabilă a Consiliului judeţean, în cazul ședințelor desfășurate potrivit prevederilor alin. (1), prezența la ședință se înregistrează prin intermediul platformei on-line utilizate, fie prin înregistrare electronică, fie în urma apelului nominal efectuat.

**(3)** Exprimarea votului în cadrul ședințelor Consiliului judeţean desfășurate potrivit prevederilor alin. (1) se face prin vot electronic efectuat prin intermediul platformei on-line utilizate, cu precizarea că în cazurile în care se impune vot secret exercitarea votului se face cu asigurarea secretului acestuia.

**(4)** Dezbaterile și rezultatul voturilor din cadrul ședințelor Consiliului judeţean desfășurate potrivit prevederilor alin. (1) se consemnează, prin grija secretarului general al județului, în procese-verbale pe baza înregistrărilor efectuate prin intermediul platformei on-line de videoconferință utilizate.”

I) Articolul 225 se modifică și are următorul conținut:

**”Art. 225. (1)** În cazul în care modificările şi/sau completările unei hotărâri afectează în mod substanţial partea dispozitivă a acesteia, hotărârea în cauză se republică, având la bază dispoziţia cuprinsă în hotărârea de modificare și/sau de completare.

**(2)** Republicarea unei hotărâri a Consiliului județean se face prin grija secretarului general al județului, în cel mult 30 de zile de la  publicarea/comunicarea hotărârii de modificare și/sau de completare.

**(3)** În vederea republicării unei hotărâri se realizează integrarea prevederilor modificate şi/sau a celor de completare în ansamblul reglementării, actualizându-se denumirile schimbate între timp, cum ar fi cele ale unor instituţii sau localităţi, dându-se, atunci când s-a dispus expres, o nouă numerotare articolelor, alineatelor, capitolelor şi a celorlalte structuri din hotărârea în cauză.

**(4)** Secretarul general al judeţului asigură, prin intermediul compartimentului de resort cu responsabilităţi în domeniul organizării şedinţelor Consiliului judeţean din cadrul aparatului de specialitate al Consiliului judeţean, următoarele:

a) elaborarea referatului privind republicarea unei hotărârii a Consiliului judeţean;

b) elaborarea formei republicabile;

c) comunicarea formei republicabile a hotărârii celor nominalizați în hotărârea de modificare și/sau de completare;

d) publicarea formei republicabile în format „pdf“, pe pagina de internet a Consiliului județean -eticheta ”MONITORUL OFICIAL LOCAL”/subeticheta ”HOTĂRÂRILE CONSILIULUI JUDEȚEAN CLUJ“-;

e) încărcarea formei republicate, în format „pdf”, în rețeaua locală -folderul ”HOTĂRÂRI SCANATE” destinat în acest scop-, precum și în aplicaţia informatică de consultare a legislaţiei utilizată la nivelul Consiliului judeţean-modulul documente interne-, în format electronic.

**(5)** Forma republicată a unei hotărâri a Consiliului județean se tipărește într-un singur exemplar care se semnează de către secretarul general al judeţului, după care se aplică ștampila ”Consiliul Județean Cluj cu stema Județului Cluj” pe fiecare pagină a acestora și se depune în dosarul special al ședinței Consiliului județean în care a fost adoptată hotărârea de modificare și/sau de completare care conține dispoziția de republicare, în vederea arhivării conform prevederilor legale.”

**Art. II.** Regulamentul de organizare şi funcţionare a Consiliului Judeţean Cluj, aprobat prin Horărârea Consiliului Județean Cluj nr. 170/2020, cu modificările și completările aduse prin prezenta hotărâre, se va republica, dându-se textelor o nouă numerotare.

**Art. III.** Prezenta hotărâre se comunică Preşedintelui Consiliului Judeţean Cluj; vicepreşedinţilor Consiliului Judeţean Cluj; consilierilor judeţeni care compun Consiliului Judeţean Cluj; direcţiilor din cadrul aparatului de specialitate al Consiliului Judeţean Cluj și organismelor prestatoare de servicii publice şi de utilitate publică de interes județean, precum şi Prefectului Judeţului Cluj şi se aduce la cunoştinţă publică prin afișare la sediul Consiliului Județean Cluj și publicare pe pagina de internet „www.cjcluj.ro".

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 57 din 27 aprilie 2022**

*Prezenta hotărâre a fost adoptată cu 32 voturi “pentru”, fiind astfel respectate prevederile legale privind majoritatea de voturi necesară.*